Regering vra om verskoning vir beurtkrag | Netwerk24
Deur Philda Essop 17 Oktober 2019 16:44
Hy is Donderdag in vraetyd in die Nasionale Vergadering uitgevra oor fase 2-beurtkrag wat Eskom skielik Woensdag landwyd begin toepas het.
"Oor die huidige beurtkrag moet ek namens die regering om verskoning vra aan alle sakeondernemings, studente wat nie kon eksamen skryf nie, die ongerief wat veroorsaak is. Ons kyk na die probleme wat Eskom geraak het en wil Suid-Afrikaners verseker dat daar aandag aan die probleem gegee word en dat ons sal terugkeer na normaliteit," sê Mabuza.
"Die land moet weet dat die elektrisiteitskapasiteit wat vroeër op 47 000 MW gestaan het tot bykans 35 000 MW verminder is weens die verouderde kragstasies."
Daar is 'n aantal kragstasies wat buite werking is omdat dit oud is.
"Die kragstasies – sommige van hulle is oud. Byvoorbeeld, by die Hendrina-kragstasie waar ses eenhede moet funksioneer, werk slegs twee eenhede. Die res het hul lewensduurte bereik. Dit geld vir 'n aantal kragstasies wat oud is."
Hy het die geïntegreerde hulpbronplan (IRP) verwelkom wat deur Gwede Mantashe, minister van energie en mynbou, bekend gestel is.
"Dit is 'n stap in die regte rigting. Natuurlik moet ons stelselmatig ruimte begin maak vir onafhanklike kragvervaardigers om die huidige tekort te verklein."